KTAMขาย3กองทุนรวดจ่ายตั้งแต่3%
บลจ.กรุงไทย เปิดขายกองทุนตราสารหนี้ จ่ายผลตอบแทนตั้งแต่ 3-3.25% ต่อปี
12 ก.ค. 2554

บลจ.กรุงไทย เปิดขายกองทุนตราสารหนี้ จ่ายผลตอบแทนตั้งแต่ 3-3.25% ต่อปี 
นายสมชัย  บุญนำศิริ  กรรมการผู้จัดการ  บริษัทหลักทรัพย์จัดการกองทุน (บลจ.) กรุงไทย  (KTAM)  เปิดเผยว่า  บริษัทเปิดจำหน่ายกองทุนเปิดกรุงไทยธนทรัพย์ บี 12 ( KTSUPB12 )   เสนอขาย 12-19  ก.ค.2554    อายุโครงการ 6  เดือน   มูลค่า  3,000  ล้านบาท  ลงทุนในตราสารการเงินระยะสั้นธนาคารพาณิชย์ไทย   ตราสารภาคเอกชนที่มีอันดับเครดิตตั้งแต่ BBB+  ขึ้นไป   ตั๋วเงินคลัง  พันธบัตรรัฐบาล  ในสัดส่วน 75%ของมูลค่าทรัพย์สินสุทธิของกองทุน ที่เหลือลงทุนในเงินฝากประจำ  Union  National Bank  ( UAE )    ผู้ลงทุนจะได้รับผลตอบแทน 3.25%  ต่อปี 
นอกจากนี้บริษัทอยู่ระหว่างเปิดจำหน่ายกองทุนเปิดกรุงไทยสมาร์ท  อินเวส  3 เดือน 1 ( KTSIV3M1 )  เสนอขายถึงวันที่ 14  ก.ค.2554  อายุโครงการ 3 เดือน  ลงทุนในหุ้นกู้ระยะสั้นธนาคารดอยซ์แบงก์   เงินฝากธนาคารนครหลวงไทย  ธนาคารแลนด์แอนด์เฮ้าส์ และตั๋วแลกเงินของภาคเอกชนที่มีอันดับเครดิตตั้งแต่ BBB+ ขึ้นไป ผู้ลงทุนจะได้รับผลตอบแทนประมาณ 3.00%ต่อปี 
"การเลือกตั้งของไทยผ่านไปด้วยความเรียบร้อยสร้างความเชื่อมั่นต่อนักลงทุนต่างประเทศทำให้มีกระแสเงินทุนไหลเข้าทั้งในตลาดตราสารหนี้และตราสารทุน  โดยเฉพาะในตราสารระยะสั้นไม่เกิน 1 ปี ทำให้อัตราผลตอบแทนของพันธบัตรในระยะสั้นแกว่งตัว  แม้ว่าในสัปดาห์นี้ตลาดการเงินส่วนใหญ่คาดการณ์ว่า กนง. จะขึ้นอัตราดอกเบี้ยนโยบายต่อเนื่องอีก 0.25% ส่วนการลงทุนในต่างประเทศผันผวนตามการแกว่งตัวของอัตราแลกเปลี่ยน แต่ผลตอบแทนจากการลงทุนในตราสารต่างประเทศเมื่อแปลงกลับเป็นสกุลเงินบาทมีทิศทางที่ดีขึ้น"นายสมชัย กล่าว 
นอกจากนี้บริษัทอยู่ระหว่างเปิดจำหน่ายกองทุนเปิดกรุงไทยพันธบัตรรัฐบาลชดเชยเงินเฟ้อ ( KTILB ) ถึงวันที่ 18  ก.ค.2554  อายุ 10 ปี มูลค่าโครงการ 1,000 ล้านบาท ลงทุนขั้นต่ำ 10,000  บาท ลงทุนในพันธบัตรรัฐบาลชดเชยเงินเฟ้อ (ILB) ไม่น้อยกว่า 80% ของมูลค่าทรัพย์สินสุทธิของกองทุน  ส่วนที่เหลือจะลงทุนในหรือมีไว้ซึ่งเงินฝาก ตราสารแห่งหนี้ ตราสารการเงินอื่น คาดว่าผู้ลงทุนจะได้รับผลตอบแทนจากผลตอบแทนของพันธบัตรรัฐบาลชดเชยเงินเฟ้อ ( ILB ) ประมาณ 1.20%  ต่อปี บวกกับอัตราเงินเฟ้อในแต่ละปี